tartuNLP/wikipedia-smugri-20251201 huggingface dataset:
Monroen piirikunta (Florida)

Monroen piirikunta () on Yhdysvaltojen Floridan osavaltiossa sijaitseva piirikunta. Sen väkiluku oli 73 090 vuonna 2010 ja sen pinta-ala on 9 681 neliökilometriä. Piirikunnan suurin kaupunki Key West on myös sen hallintokeskus. Asutus on keskittynyt Florida Keysin saaristoon: Monroen piirikunnan mannerosassa asui vain 17 asukasta vuoden 2020 väestönlaskennassa. 
Asukkaat.
Piirikunnan asukkaista 68,3 prosenttia on valkoisia, 22,5 prosenttia latinalaisamerikkalaisia ja 6,62 prosenttia mustia. 23,2 prosenttia puhuu muita kieliä kuin englantia. 91,2 prosenttia asukkaista on Yhdysvaltain kansalaisia. Piirikunnan väestön keski-ikä on 46,7 vuotta.
Korulehvähevonen

Korulehvähevonen ("Phyllopteryx taeniolatus") on merineulojen (Syngnathidae) heimoon kuuluva kalalaji.
Kuvaus.
Korulehvähevosten suu on ohut ja pillimäinen niiden ihot ovat täynnä luisia levyjä. Niiden suurin pituus on noin 45 senttimetriä. Niillä ei ole hampaita tai vatsaa.
Lisääntyminen.
Naaras siirtää erityisen asettimen avulla koiraan mahapussiin noin 120 mätiä, jonka koiras hedelmöittää maidillaan. Koiras voi kantaa pussissaan muidenkin naaraiden munia. Hedelmöityksen jälkeen munien ympärille kasvaa kudosta, joka säätelee kehittyvien poikasten hengitystä eli kuljettaa muniin happea ja poistaa munista vapautuvaa hiilidioksidia. Kudoksen suolapitoisuus on sama kuin meriveden. Poikasten kehitys kestää vajaat kaksi viikkoa. Koiraat uivat kantoajan lopussa vesikasvillisuuden joukkoon ”synnyttämään”. Siellä ne työntävät jälkeläisensä ulos pussista voimakkaiden pyrstönliikkeiden avulla. Tässä vaiheessa poikaset jo muistuttavat ulkonäöltään täysikasvuisia yksilöitä.
Elinalue.
Korulehvähevoset asuvat lauhkean rannikoiden vesillä, joissa on kivisiä riuttoja. Matalat rannikkopopulaatiot vaihtelevat veden suolapitoisuuden mukaan. Joillakin alueilla ne pysyvät syvemmässä vedessä jopa 25 metrin syvyydessä. Ne asuvat lähellä Etelä- ja Itä-Australian rannikoita.
Ravinto.
Korulehvähevosilla ei ole hampaita tai vatsaa, ja koska niillä ei ole vatsaa, ne syövät lähes jatkuvasti ja laajalla alueella. Ne syövät pieniä katkarapuja ja muita pieniä äyriäisiä, planktonia ja toukkia. Ne käyttävät pitkää, ohutta, putkimaisen kuonaa luodakseen voimakkaan imun.
Browardin piirikunta

Browardin piirikunta () on Yhdysvaltojen Floridan osavaltiossa sijaitseva piirikunta. Sen väkiluku oli 1 748 066 vuonna 2010 ja sen pinta-ala on 3 426,08 neliökilometriä. Piirikunnan suurin kaupunki Fort Lauderdale on myös sen hallintokeskus.
Asukkaat.
Piirikunnan asukkaista 37,4 prosenttia on valkoisia, 28,7 prosenttia latinalaisamerikkalaisia ja 27,6 prosenttia mustia. 40,8 prosenttia puhuu muita kieliä kuin englantia. 86,5 prosenttia asukkaista on Yhdysvaltain kansalaisia. Piirikunnan väestön keski-ikä on 40,3 vuotta.
Brittany Elmslie

Brittany Joyce Elmslie (s. 19. kesäkuuta 1994) on australialainen uimari. Hän on voittanut kaksi olympiakultaa 4 × 100 metrin vapaauintiviestissä ja lyhyen radan maailmanmestaruuden 100 metrin vapaauinnissa.
Elmslie saavutti ensimmäiset olympiamitalinsa Lontoossa 2012. Hän ui kolmannen osuuden 4 × 100 metrin vapaauintiviestissä, jossa Australia voitti kultaa. Hän sai lisäksi hopeaa 4 × 200 metrin vapaauintiviestissä ja 4 × 100 metrin sekauintiviestissä, joissa hän ui vain alkuerissä. Rio de Janeiron olympialaisissa 2016 hän oli toistamiseen voittamassa 4 × 100 metrin vapaauintiviestissä kultaa, tällä kertaa toisen osuuden uimarina. Hän ui lisäksi 4 × 100 metrin sekauintiviestin alkuerissä ja sai lajista hopeaa.
Pitkän radan MM-kilpailuissa Elmslie on saavuttanut kaksi viestihopeaa Barcelonassa 2013 ja yhden viestihopean Budapestissa 2017. Vuoden 2015 MM-kilpailut jäivät häneltä väiin, kun häneltä leikattiin rinnasta havaittu kasvain.
Lyhyen radan MM-kilpailuissa Elmslie voitti Windsorissa 2016 kultaa 100 metrin vapaauinnissa.
Vuonna 2014 Elmslie voitti kaksi viestikultaa Kansainyhteisön kisoissa ja yhden viestikullan Tyynenmeren-mestaruuskilpailuissa.
Elmslien veli David sekä sisarusten äiti ovat myös edustaneet Australiaa uinnissa.
Inyon piirikunta

Inyon piirikunta () on Yhdysvaltojen Kalifornian osavaltiossa sijaitseva piirikunta. Sen väkiluku oli 19 016 vuonna 2020, ja sen pinta-ala on 26 490 neliökilometriä. Piirikunnan hallintokeskus on Independence. Suurin kaupunki on Bishop.
Väestö.
Piirikunnan asukkaista 64 prosenttia on valkoisia, 21,1 prosenttia latinalaisamerikkalaisia ja 10,7 prosenttia intiaaneja. 14,2 prosenttia puhuu muita kieliä kuin englantia. 94,6 prosenttia asukkaista on Yhdysvaltain kansalaisia. Piirikunnan väestön keski-ikä on 45,4 vuotta.
Lisa Carruthers

Lisa Carruthers (o.s. Powell, s. 8. heinäkuuta 1970 Sydney, Australia) on australialainen maahockeypelaaja. Hän voitti olympiakultaa Atlantassa 1996 ja Sydneyssä 2000 sekä maailmanmestaruuden Dublinissa 1994 ja Utrechtissa 1998. Hän saavutti jo Sydneyn MM-kilpailuissa 1990 hopeaa ja pelasi myös Barcelonan olympialaisissa 1992, joissa Australia sijoittui viidenneksi.
Lisa Carruthersin sisko Katrina Powell on myös maahockeyn kaksinkertainen olympiavoittaja ja aviomies Stuart Carruthers saman lajin olympiapronssimitalisti.
San Diegon piirikunta

San Diegon piirikunta () on Yhdysvaltojen Kalifornian osavaltiossa sijaitseva piirikunta. Sen väkiluku oli 3 095 313 vuonna 2010 ja sen pinta-ala on 11 720 neliökilometriä. Piirikunnan hallintokeskus San Diego on myös sen suurin kaupunki.
Väestö.
Piirikunnan asukkaista 45,9 prosenttia on valkoisia, 33,5 prosenttia latinalaisamerikkalaisia ja 11,5 prosenttia aasialaisia. 38,8 prosenttia puhuu muita kieliä kuin englantia. 88,4 prosenttia asukkaista on Yhdysvaltain kansalaisia. Piirikunnan väestön keski-ikä on 35,7 vuotta.
Katrina Powell

Katrina Maree ”Triny” Powell (s. 8. huhtikuuta 1972 Canberra, Australia) on australialainen maahockeypelaaja. Hän voitti olympiakultaa Atlantassa 1996, jossa hän teki viimeisen maalin lukemiin 3–1 päättyneessä loppuottelussa Etelä-Koreaa vastaan, ja Sydneyssä 2000. Hän voitti maailmanmestaruuden Utrechtissa 1998. Olympialaisissa hän pelasi vielä Ateenassa 2004, kun Australia sijoittui viidenneksi.
Katrina Powell pelasi Australian maajoukkueessa 253 ottelua ja teki niissä 141 maalia. Hänet nimettiin Australian maahockeyn kunniagalleriaan (Hockey Australia Hall of Fame) vuonna 2016.
Katrina Powellin sisko Lisa Carruthers on myös maahockeyn kaksinkertainen olympiavoittaja.
Aron Baynes

Aron John Baynes (s. 9. joulukuuta 1986 Gisborne, Uusi-Seelanti) on australialainen koripalloilija, pelipaikaltaan sentteri. Baynes on pelannut urallaan NBA:ssa ja sen kehityssarjassa sekä Euroopassa. Hän voitti San Antonio Spursissa NBA:n mestaruuden vuonna 2014 ja Lietuvos Rytasissa Liettuan mestaruuden ja cup-mestaruuden vuonna 2010. Baynes on edustanut Australian maajoukkuetta kaksissa kesäolympialaisissa ja kaksissa MM-kilpailuissa. Baynes edustaa NBA:ssa pelaavaa Toronto Raptorsia. 
Pelaajaura.
Seurajoukkueet.
Uudessa-Seelannissa syntynyt Baynes pelasi yliopistokoripalloa Washington Staten joukkueessa vuosina 2005–2009. Tämän jälkeen hän pelasi Euroopassa kaudet Liettuassa, Saksassa, Kreikassa ja Sloveniassa. Liettuassa hän voitti Lietuvos Rytasissa maan mestaruuden ja cup-mestaruuden vuonna 2010.
Tammikuussa 2013 Baynes siirtyi NBA:han tehtyään sopimuksen San Antonio Spursin kanssa. Heti Baynesin tulokaskaudella Spurs voitti NBA:n mestaruuden. Baynes edusti Spursia myös toisen kauden ja pelasi myös NBA:n kehityssarjaa Spursin farmijoukkueessa. Kaudet 2015–2017 Baynes edusti Detroit Pistonsia. Kesällä 2017 hän siirtyi Boston Celticsiin. Heinäkuussa 2019 Baynes siirtyi osana pelaajakauppaa Phoenix Sunsiin.
Marraskuussa 2020 Baynes teki kahden vuoden sopimuksen Toronto Raptorsin kanssa. 
Maajoukkue.
Baynes on edustanut Australian miesten maajoukkuetta muun muassa kesäolympialaisissa Rio de Janeirossa 2016, missä Australia oli neljäs, ja Lontoossa 2012 sekä MM-kilpailuissa Espanjassa 2014 ja Kiinassa 2019.
Yves Apollinaire Pede

Yves Apollinaire Pede (s. 1959 Abomey, Ranskan Dahomey) on beniniläinen voodoo-taiteilija. Hänet valtuutettiin jäljentämään reliefejä Abomeyn historialliselle museolle, ja niitä tehtyään hän teki hiekkamaalauksia tunnetuista henkilöistä, kuten Nelson Mandelasta.
Pede suuntautui vähitellen tekstiilitaiteeseen ja innostui Haitin ja Kuuban vodoun-taiteilijoista. Hänet tunnetaan myös suurista betoniveistoksistaan ja reliefeistään. Häntä kiinnostaa erityisesti "Kulitosta". Foninkielinen sana tarkoittaa kirjaimellisesti "kuoleman polkua".
Peden tuotanto juontuu niistä taiteen tyyleistä, joita harjoitettiin Dahomeyn kuningaskunnan viimeisinä suurina aikoina. Hänen teemojaan innoittavat sekä uskonnolliset traditiot että adja-, fon-, ja jorubakulttuurit. Voodoo on oleellinen voima hänen teostensa taustalla, ja taiteilijan omasta mielestä se saa aikaan sen, että hänen teoksensa ovat nykytaidetta. Hänen taiteensa sekoittaa onnistuneesti kulttuuriset elementit, ja symbolit luovat uuden kulttuurisen maailman visioita. Hänen taiteelliset teemansa ja mediansa (seinävaatteet) yhdistyvät selvästi, ja tällä tavoin hän luo myös kytköksiä taideteoksen merkityksen ja kulttuurisen merkityksen välille.
Pede työskentelee Ouidahissa, joka on voodoo-taiteen keskus ja jossa järjestetään vuotuinen voodoo-festivaali. Hänen teoksiaan on ollut esillä Beninissä ja Euroopassa.
Alyson Annan

Alyson Regina Annan (s. 12. kesäkuuta 1973 Wentworthville, Uusi Etelä-Wales, Australia) on australialainen maahockeypelaaja ja -valmentaja. Hän voitti Australian maajoukkueen pelaajana olympiakultaa Atlantassa 1996 ja Sydneyssä 2000. Hän teki kaksi maalia Atlantan loppuottelussa Etelä-Koreaa vastaan ja yhden maalin Sydneyn loppuottelussa Argentiinaa vastaan. Molemmat ottelut päättyivät 3–1. Hän voitti maailmanmestaruuden Dublinissa 1994 ja Utrechtissa 1998. Hän pelasi myös Barcelonan olympialaisissa 1992, joissa Australia sijoittui viidenneksi.
Annan valittiin vuonna 2015 Alankomaiden naisten maajoukkueen päävalmentajaksi ja hänen johdollaan joukkue saavutti olympiahopeaa Rio de Janeirossa 2016.
Annan valittiin vuonna 2013 Australian urheilun kunniagalleriaan (Sport Australia Hall of Fame).
Del Norten piirikunta

Del Norten piirikunta () on Yhdysvaltojen Kalifornian osavaltiossa sijaitseva piirikunta. Sen väkiluku oli 28 610 vuonna 2010, ja sen pinta-ala on 3 200 neliökilometriä. Piirikunnan hallintokeskus Crescent City on myös sen suurin kaupunki.
Asukkaat.
Piirikunnan asukkaista 63,1 prosenttia on valkoisia ja 19,3 prosenttia latinalaisamerikkalaisia. Asukkaista 11,9 prosenttia puhuu muita kieliä kuin englantia, ja asukkaista 97,3 prosenttia on Yhdysvaltain kansalaisia. Piirikunnan väestön keski-ikä on 38,1 vuotta.
Mullan alta

Mullan alta on suomalainen musiikkiohjelma, jossa 12 suomalaisartistia teki edesmenneiden runoilijoiden teoksista uusia musiikkikappaleita. Jaksoissa paneuduttiin myös runoilijoiden elämänvaiheisiin. Ohjelmaa juonsi Tommi Manninen.
Siskiyoun piirikunta

Siskiyoun piirikunta () on Yhdysvaltojen Kalifornian osavaltiossa sijaitseva piirikunta. Sen väkiluku oli 44 900 vuonna 2010 ja sen pinta-ala on 16 440 neliökilometriä. Piirikunnan hallintokeskus Yreka on myös sen suurin kaupunki.
Asukkaat.
Piirikunnan asukkaista 77,6 prosenttia on valkoisia ja 11,7 prosenttia latinalaisamerikkalaisia. 8,26 prosenttia puhuu muita kieliä kuin englantia. 97,4 prosenttia asukkaista on Yhdysvaltain kansalaisia. Piirikunnan väestön keski-ikä on 47,9 vuotta.
Komiat (yhtye)

Komiat on suomalainen iskelmämusiikkia esittävä yhtye, jonka tunnuspiirteitä ovat vahva haitaripoljento ja riehakas meininki. Komiat on keikkallut aktiivisesti ympäri Suomea vuodesta 2017 lähtien. Yhtye julkaisi debyyttialbuminsa "Komiat" toukokuussa 2020. Heinäkuussa 2021 yhtye julkaisi live-albumin "Komiat LIVE," joka julkaistiin ainoastaan fyysisenä CD-levynä. Yhtyeen eniten kuunneltuja kappaleita ovat "Pakka sekaisin", "Kaksin olis kauniimpaa" ja yhdessä Yölinnun Simo Silmun kanssa tehty "Soittajat soittaa". 
Komiat on saanut tunnustusta useissa eri kilpailuissa ja äänestyksissä toimintansa aikana. Yhtye voitti Tanssiorkestereiden SM-kilpailun (SMORK) heinäkuussa 2018 Seinäjoen Tangomarkkinoilla. Vuonna 2019 Komiat palkittiin Vuoden tanssittajatulokas -palkinnolla. Komiat on valittu yleisöäänestyksellä vuoden tanssiorkesteriksi kuutena peräkkäisenä vuotena: 2019–2024 Keväällä 2021 Komiat voitti radiokanava Aito Iskelmän järjestämän historian ensimmäisen Aito iskelmätähti -kilpailun.
Komiat esiintyy 16. elokuuta 2025 Katri Helenan jäähyväiskonsertin lämmittelijäyhytyeenä Helsingin oympiastadionilla.
Miri Regev

Miriam ”Miri” Regev (; s. 26. toukokuuta 1965) on Israelin kulttuuriministeri. Hän on entinen prikaatikenraali ja työskennellyt Israelin armeijassa viestintäjohtajana.
Regev on ottanut voimakkaasti kantaa taideteoksiin, joiden hän katsoo loukkaavan kansallisia symboleja tai esittävät maata arvostelevia boikottipyrkimyksiä. Vuonna 2015 hän esitti, että sellaisilta kulttuurilaitoksilta poistetaan valtion tuki. Vuonna 2018 hän vaati poistettavaksi Haifan taidemuseon Sacred Goods -näyttelystä Jani Leinosen teoksen "McJesus", joka hyödyntää McDonald'sin symboleja. Myös Leinonen halua sen poistettavaksi, mutta siksi että hän boikotoi Israelia.
Verkkoranta

Verkkoranta (, myös "Verkstrand") on kylä Salon kaupungin Särkisalossa. Kylä sijaitsee Särkisalon mantereen puoleisessa osassa meren rannalla.
Verkkorannan vanha kylätontti sijaitsee yhä alkuperäisellä paikallaan. Kylän kantatilat ovat Verkstrand ja Uusitalo. Särkisalontie halkaisee kyläalueen kahtia. Kapea salmi Varknansuntti erottaa Verkkorannan Kaukassalon saaresta, jonne on pengertie. Kyläalueen länsilaidalla sijaitsee mäki Verkkokankare.
Puuilo-cup

Puuilo-cup on Suomen Ampumahiihtoliiton vuodesta 2018 alkaen järjestämä ampumahiihdon kansallinen kilpailusarja. Puuilo-cup on nimetty ampumahiihtoliiton sponsorin Puuilon mukaan, mutta se on yleisen sarjan ainoa kansallisen tason cup-kilpailu Suomessa, joten se vastaa hiihtoliiton järjestämää Maastohiihdon Suomen Cupia. Yleisen sarjan lisäksi Puuilo-cupissa järjestetään sarjat alle 19-vuotiaille ja alle 22-vuotiaille. Kaikissa sarjoissa on seitsemän osakilpailua ja sama pisteytysjärjestelmä. Joihinkin osakilpailuihin, kuten Kontiolahden kansainvälisiin GP-kilpailuihin, saa osallistua myös ulkomaalaisia osanottajia, mutta Puuilo-cupin pisteitä jaetaan ainoastaan suomalaisen kilpailulisenssin omaaville. Viestikilpailuita ei Puuilo-cupissa käydä.
Nuorille on järjestetty vuodesta 2009 alkaen Lapua Junior Cup -niminen vastaava kilpailusarja.
Pisteytys.
Puuilo-cupissa jaetaan pisteitä kahdeksalle parhaalle, siten että kilpailun voittaja saa 12, toiseksi sijoittunut yhdeksän, kolmanneksi sijoittunut seitsemän ja neljänneksi sijoittunut viisi pistettä. Tämän jälkeen jaetut pisteet vähenevät yhdellä ja kahdeksanneksi sijoittunut saa yhden pisteen. Kauden lopussa jokaiselta kilpailijalta vähennetään kaksi heikointa tulosta pois. Jos tämän jälkeen kilpailijoilla on sama pistemäärä, ratkaistaan tasatilanne vertailemalla yksittäisiä sijoituksia. Jos sijoitukset ovat identtiset, tasatilanne ratkeaa sillä, kumpi kilpailijoista on onnistunut useammin ampumaan nolla-ammunnan, eli sakottoman kilpailun. Tuloksen ollessa edelleen tasan sijoitus arvotaan.
Pisteitä jaetaan viidestä osakilpailusta sekä SM-kilpailujen kahdesta henkilökohtaisesta kilpailusta. alle 19- ja alle 22-vuotiaiden sarjoissa pisteitä saa nuorten SM-lähdöistä.
Palkinnot.
Kokonaiskilpailun kolme parasta palkitaan kauden päätteeksi Puuilon lahjakortein. Yleisessä sarjassa palkintosummat ovat 1000, 750 ja 500 euroa. Nuorten sarjoissa sen sijaan palkintojen arvot ovat 600, 400 ja 200 euroa.
Cunedda fab Edern

Cunedda fab Edern (myös Cunedag tai Wledig) on varhaisissa walesilaisissa lähteissä mainittu 400-luvulla brittiläinen heimopäällikkö, joka on liitetty Walesin kuningaskuntien perustamiseen. Tarinan historiallisuudesta ei ole kuitenkaan täyttä varmuutta.
Cunedda mainitaan useissa varhaisissa walesilaisissa historiallisissa lähteissä, kuten "Historia Brittonum". Tarinan mukaan Cunedda oli brittiläinen heimopäällikkö Britannian pohjoisosista, joka muutti nykyisen Walesin alueelle 400-luvulla. Tuolloin Walesin Gwynedd, Dyfed, Cydweli ja Gŵyr olivat Irlannista saapuneiden valloittajien käsissä, jotka Cunedda kukisti ja karkotti. Hänen poikansa asettuivat isänsä mukana alueelle ja eri alueet Pohjois- ja Länsi-Walesissa saivat nimensä heidän mukaansa. 
Cuneddan tarinan historiallisuudesta ei ole yksimielisyyttä. Jotkut tutkijat ovat pitäneet tarinaa pikemminkin legendana, kuin historiana. Toiset tutkijat ovat pitäneet todennäköisenä, että tarinan henkilö pohjautuu oikeasti eläneeseen brittiläiseen heimopäällikköön roomalaisajan jälkeisellä jaksolla. Joka tapauksessa monet myöhemmät walesilaiset kuningassuvut väittivät polveutuvansa Cuneddasta, heidän joukossaan esimerkiksi Gwyneddin kuninkaat. Joskus tarinaa on pidettykin Gwyneddin hallitsijoiden propagandana. Cuneddan jälkeläisiin liitettiin myös walesilaisia pyhimyksiä.
Eliot Vassamillet

Eliot Vassamillet (s. 29. joulukuuta 2000 Mons, Belgia), tunnettu myös taiteilijanimellään Eliot, on belgialainen laulaja. Hän edusti Belgiaa vuoden 2019 Eurovision laulukilpailussa Tel Avivissa. Hänet valitsi Belgian ranskankielinen televisioyhtiö. Eliotin kappaleen kirjoitti Pierre Dumoulin. Dumoulin kirjoitti myös Blanchen "City Lights" kappaleen, joka saavutti neljännen sijan vuoden 2017 Euroviisuissa.
Vassamillet nousi ensimmäistä kertaa kuuluisuuteen kilpailessaan vuonna 2018 Belgian "The Voice Belgique" -kilpailun seitsemännellä tuotantokaudella. Kilpailussa häntä valmensi Slimane Nebchi.
Lähteet.
Renita Garard

Renita Maree Garard (o.s. Farrell, s. 30. toukokuuta 1972 Townsville, Queensland, Australia) on australialainen maahockeypelaaja. Hän voitti olympiakultaa Atlantassa 1996 ja Sydneyssä 2000 sekä maailmanmestaruuden Dublinissa 1994 ja Utrechtissa 1998.
Renita Garardin aviomies on Atlantassa 1996 maahockeyssa pronssia saavuttaneen Brendan Garardin isä.
Aston Webb

Aston Webb (22. toukokuuta 1849 – 1930) oli brittiläinen arkkitehti. Hän työskenteli noin vuodet 1875–1915 Ingress Bellin kanssa ja myöhemmin oman poikansa Mauricen kanssa.
Aston Webb syntyi Claphamissa Surreyssä. Hänen isänsä oli menestyksekäs taidemaalari Edward Webb. Hänen molemmat vanhempansa kuolivat hänen ollessaan lapsi, äiti vuonna 1850 ja isä vuonna 1854. Vuonna 1867 hän aloitti arkkitehdin uransa Robert Richardson Banksin ja Charles Barry nuoremman alaisuudessa. Tämän jälkeen hän vietti vuoden matkustellen Euroopassa ja Vähässä-Aasiassa. Hän perusti oman arkkitehtiliikkeensä vuonna 1874.
Joitakin Webbin suunnittelemia rakennuksia ja rakennelmia ovat muun muassa Victoria and Albert Museumin Cromwell Roadin puoleinen julkisivu (1891), Victoria Memorialin ympärys (1911) sekä Buckinghamin palatsin julkisivu (1912–13).
Webb valittiin vuonna 1899 Royal Academy of Artsin jäseneksi, ja hän toimi sen puheenjohtajana vuodet 1919–1924.
Kate Starre

Kathryn "Kate" Starre (s. 18. syyskuuta 1971 Perth, Australia) on australialainen maahockeypelaaja, pelipaikaltaan keskikenttäpelaaja. Hän voitti olympiakultaa Atlantassa 1996 ja Sydneyssä 2000 sekä maailmanmestaruuden Dublinissa 1994 ja Utrechtissa 1998. Hän pelasi myös Barcelonan olympialaisissa 1992, joissa Australia sijoittui viidenneksi.
Pelaajauransa jälkeen Starre on toiminut valmentajana.
Fimlab

Fimlab Laboratoriot Oy tuottaa laboratoriopalveluita sekä laboratorioalan koulutusta ja tutkimusta Pirkanmaalla, Kanta-Hämeessä, Keski-Suomessa, Päijät-Hämeessä ja Pohjanmaalla. Sen asiakkaita ovat sairaalat, terveyskeskukset, työterveyshuolto, yksityiset lääkäriasemat sekä yksityislääkärien potilaat. Toimipisteitä on 110 ja alan ammattilaisia työskentelee noin 1 200. Fimlab Laboratoriot Oy:n omistaa pääosin alueen hyvinvointialueet. Laboratorio tuottaa palveluita genetiikan, hematologian, kliinisen kemian, kliinisen mikrobiologian, patologian erikoisaloilla sekä myös hedelmöityshoitolaboratorion palveuita. Se osallistuu myös tutkimusten toteuttamiseen sekä tuottaa omaa tieteellistä tutkimustoimintaa. 
Toimitusjohtajana toimii Ari Miettinen. Yhtiön hallitusta johtaa puheenjohtaja, varapuheenjohtaja ja seitsämän hallituksen jäsentä.
Puuilo-cup 2018–2019

Puuilo-cupin kausi 2018–2019 oli ampumahiihdon kansallisen kilpailusarjan ensimmäinen kausi. Se alkoi Kontiolahdelta 17. marraskuuta 2018 ja päättyi Hämeenlinnassa 31. maaliskuuta 2019. Myös Mikkelissä käydyt nuorten ja Hämeenlinnassa käydyt yleisen sarjan SM-kilpailut laskettiin cup-pisteytykseen. 
Kilpailukalenteri.
Kauden ohjelmaan kuuluu viisi henkilökohtaista kilpailua, sekä kaksi SM-lähtöä. Kontiolahden kilpailut olivat kansainväliset GP-kilpailut, joissa kilpaili myös ulkomaalaisia osanottajia, mutta pisteitä jaettiin ainoastaan suomalaisen lisenssin omaaville.
Pisteet.
Puuilo-cupin kilpailut pisteytetään oheisen taulukoin mukaisesti.
Tulokset.
Miehet, yleinen.
"Tilanne 3/7 kilpailun jälkeen"
Naiset, yleinen.
"Tilanne 3/7 kilpailun jälkeen"
Miehet, alle 22.
"Tilanne 3/7 kilpailun jälkeen"
Naiset, alle 22.
"Tilanne 3/7 kilpailun jälkeen"
Miehet, alle 19.
"Tilanne 3/7 kilpailun jälkeen"
Naiset, alle 19.
"Tilanne 3/7 kilpailun jälkeen"
Ballina

Ballina on kaupunki Australiassa, Uuden Etelä-Walesin osavaltiossa. Kaupungissa oli 16 502 asukasta vuoden 2016 väestönlaskennassa, ja se sijaitsee noin 800 kilometriä Sydneystä koilliseen. Turismi on tärkeä kaupungille, jonka lähistöllä sijaitsee hiekkarantoja ja kansallispuistoja. Myös kalastus on tärkeä elinkeino. Kaupungin asukkaista noin 32 prosenttia on yli 65-vuotiaita.
Ihana (lehti)

Ihana on suomalainen askartelulehti. Sitä julkaisee A-lehdet. Aiemmin lehteä julkaisi Inspia Oy. Se ilmestyi ensimmäisen kerran jouluna 2007. Lehden päätoimittaja on Tytti Kontula.
Lehden päätoimittaja ja kustantaja oli alun perin Kaarina Korventaka. Korventakan perustama kustannusyhtiö, Inspia Oy, juhli 10-vuotista taivaltaan 2017. Vuoden 2018 loppuun asti Ihanaa julkaistiin neljästi vuodessa, vuodesta 2019 alkaen kuudesti. Inspia Oy osti Taika-lehden julkaisuoikeudet Storia Kustannus Oy:ltä syksyllä 2018. Vuoden 2019 alusta lehdet yhdistyivät yhdeksi julkaisuksi jatkaen Ihana-nimellä. A-lehdet osti Ihana-lehden liiketoiminnan kesällä 2022.
Ihana-lehti on erikoistunut askarteluun ja ohjeissa on huomioitu materiaalien helppo saatavuus. Sisällössä käytetään paljon kotimaasta löytyviä materiaaleja ja kierrätystavaraa. Sen lisäksi Ihana etsii hetken askartelutrendejä. Ihana-lehdellä on toimitustilat Hämeenlinnassa. 
Korventakan mukaan lehden nimi syntyi sanasta, jonka ystävä huokaa nähdessään jonkun kauniin esineen ensimmäistä kertaa.
Cessnock

Cessnock on kaupunki Australiassa, Uuden Etelä-Walesin osavaltiossa. Kaupungissa oli 21 723 asukasta vuoden 2016 väestönlaskennassa, ja se sijaitsee kilometriä Sydneystä pohjoiseen. Työtätekevistä asukkaista lähes kymmenen prosenttia työskentelee hiilikaivoksessa.
Ilmasto.
Vuoden lämpimintä aikaa on tammikuu, jolloin keskimääräinen ylin lämpötila on 30 °C. Viileintä on heinä- ja elokuussa, jolloin keskimääräinen alin jää viiden asteen alapuolelle.
Coffs Harbour

Coffs Harbour on kaupunki Australiassa, Uuden Etelä-Walesin osavaltiossa. Kaupungissa oli 48 221 asukasta vuoden 2016 väestönlaskennassa, ja se sijaitsee Sydneystä koilliseen. Kaupunki perustettiin vuonna 1847. Sen asukkaista noin 22 prosenttia oli yli 65-vuotiaita vuonna 2016.
Vuoden lämpimintä aikaa on tammikuu, jolloin keskimääräinen ylin lämpötila on yli 27 °C. Viileintä on heinä- ja elokuussa, jolloin keskimääräinen alin jää kahdeksan asteen vaiheille. Eniten sataa maaliskuussa, keskimäärin 227 mm.
Cassina

Cassina S.p.A. on italialainen luksushuonekalujen valmistaja, joka tunnetaan moderneista design-kalusteistaan. Niiden suunnittelijoina ovat olleet muun muassa Achille Castiglioni, Vico Magistretti, Gaetano Pesce ja Philippe Starck. Cassina valmistaa yksinoikeudella Le Corbusier’n suunnittelemia huonekaluja ja tekee tilaussisustuksia muun muassa risteilyaluksiin. Vuodesta 2005 Cassinan on omistanut italialainen Poltrona Frau Group.
Historiaa.
Yrityksen perustivat vuonna 1927 veljekset Cesare ja Umberto Cassina Pohjois-Italian Medaan. He valmistivat erityylisiä tilauskalusteita vauraiden asiakkaiden maun mukaan, kunnes toisen maailmansodan jälkeen kiinnostuivat arkkitehtien Franco Albini ja Giò Ponti innoittamina modernien huonekalujen valmistamisesta. Yksi ensimmäisistä menestystuotteista oli Pontin suunnittelema kevyt pikkutuoli "Superleggera". 1960-luvun keskivaiheilla he ottivat tuotantoon 1900-luvun alun mestareiden Le Corbusier’n, tämän serkun Pierre Jeanneret’n ja Charlotte Perriandin suunnittelemia kalusteita. Tämä I Maestri -kokoelma laajeni pian Gerrit Rietveldin, Frank Lloyd Wrightin ja Charles Rennie Mackintoshin huonekaluihin.
Dubbo

Dubbo on kaupunki Australiassa, Uuden Etelä-Walesin osavaltiossa. Kaupungissa oli 34 335 asukasta vuoden 2016 väestönlaskennassa, ja se sijaitsee 410 kilometriä Sydneystä luoteeseen. Ensimmäiset asukkaat saapuivat alueelle vuonna 1824, ja kylä perustettiin 1849. Siitä tuli kaupunki vuonna 1966. Sen asukkaista noin 16 prosenttia on syntynyt Australian ulkopuolella.
Dubboon pääsee Sydneystä lentämällä tunnin ajan tai ajamalla autolla 5-6 tuntia. Kaupunkien välillä on myös juna- ja linja-autoyhteys.
Vuoden lämpimintä aikaa on tammikuu, jolloin keskimääräinen ylin lämpötila on 33 °C. Viileintä on heinä- ja elokuussa, jolloin keskimääräinen alin jää kolmen asteen vaiheille.
Dubbossa toimii eläintarha nimeltä Taronga Western Plains Zoo.
Land of the Free (The Killersin kappale)

Land of the Free on yhdysvaltalaisen rockyhtye The Killersin kappale, joka julkaistiin singlenä 14. tammikuuta 2019. Kappale on yhtyeen laulaja Brandon Flowersin ja yhdysvaltalaisen gospel-laulaja Mahalia Jacksonin kirjoittama. Kappaleen sanoitukset kritisoivat Yhdysvaltain poliittista tilannetta ja presidentti Donald Trumpin hallituksen toimintaa.
Kappaleen musiikkivideo julkaistiin videopalvelu YouTubessa ja sen ohjannut elokuvistaan tunnettu Spike Lee. Videolla kuvataan Meksikon ja Yhdysvaltain rajalla liikkuvia laittomia maahanmuuttajia.
Fresnon piirikunta

Fresnon piirikunta () on Yhdysvaltojen Kalifornian osavaltiossa sijaitseva piirikunta. Sen väkiluku oli 1 009 654 vuonna 2020, ja sen pinta-ala on 15 570 neliökilometriä. Piirikunnan hallintokeskus Fresno on myös sen suurin kaupunki.
Väestö.
Piirikunnan asukkaista 52,8 prosenttia on latinalaisamerikkalaisia, 29,9 prosenttia valkoisia ja 10,3 prosenttia aasialaisia. 45,3 prosenttia puhuu muita kieliä kuin englantia. 97,3 prosenttia asukkaista on Yhdysvaltain kansalaisia. Piirikunnan väestön keski-ikä on 86,8 vuotta.
Aasiansatulahaikara

Aasiansatulahaikara ("Ephippiorhynchus asiaticus") on ainoa Australiassa esiintyvä haikaralaji. Sitä kutsutaan Pohjois-Australiassa perinteisesti nimellä "Jabiru". Nimitys on peräisin guaranin kielestä ja tarkoittaa turvonnutta niskaa. Siitä on muodostunut linnun kansanomainen nimi varsinaisen jabirun kanssa jaettavan yhdennäköisyyden vuoksi, vaikka lajit kuuluvatkin eri sukuihin.
Ulkonäkö ja koko.
Aasiansatulahaikaran höyhenpuku on mustavalkoinen, kaula kiiltävän tummanvihreä sekä violetti ja pyrstö musta. Linnun värityksen voi erottaa muista australialaisista linnuista vaivattomasti. Aasiansatulahaikaran jalat ovat pitkät ja punaiset. Naaraan erottaa uroksesta keltaisen iiriksen avulla. Aasiansatulahaikaran pituus on 129–150 senttimetriä, siipiväli 230 senttimetriä ja paino noin neljä kilogrammaa.
Levinneisyys.
Aasiansatulahaikara esiintyy Australian pohjois- ja itärannikolla. Sitä tavataan silloin tällöin myös Sydneyn eteläpuolella. Laji viihtyy makeavetisillä soilla ja kosteikoilla.
Lisääntyminen.
Aasiansatulahaikaran parittelukausi kestää maaliskuusta lokakuuhun. Linnun pesä on suurikokoinen, 1,8 metriä leveä, rakennettu oksista ja yleensä veden läheisyydessä. Naaras munii tavanomaisesti 2–4 valkoista munaa, joita hautoo molemmat sukupuolet. Naaras ja koiras huolehtivat yhdessä myös kuoriutuneista poikasista. Pesivä pari pysyttelee tavallisesti erillään muista yksilöistä.
Ravinto.
Aasiansatulahaikara käyttää ravinnokseen kaloja, pieniä äyriäisiä, matelijoita ja raatoja. Lintu metsästää yksikseen kahlaamalla matalassa vedessä suurella nokallaan.
Matti Edvard Alanko

Matti Edvard Alanko, vuoteen 1906 Helander (17. kesäkuuta 1889 Hämeenlinna – 16. tammikuuta 1963 Hämeenlinna) oli suomalainen lehtiyhtiön toimitusjohtaja ja kunnallisneuvos, joka toimi vuosikymmeniä Hämeenlinnan kunnalliselämässä, mutta myös Hämeenlinnan vt. kaupunginjohtajana.
Alangon vanhemmat olivat räätäli Eemil Helander ja Aliina Sofia Malin ja puoliso vuodesta 1912 Sofia Autere. Alanko kävi kansa- ja ammattikoulun. Latojan koulutuksen saanut Alanko työskenteli kirjapainoalalla Helsingissä ja Hämeenlinnassa ja tuli 1909 töihin uuteen "Hämeen Kansan" kirjapainoon. Sen tekninen johtaja hän oli 1921–1933 ja koko lehtitalon toimitusjohtaja vuodesta 1933 vuoden 1959 alkuun, jolloin hän jäi eläkkeelle. Alanko oli myös "Työväen Toverin" ja "Kullervon" toimittaja 1924 ja 1940. Puoluekannaltaan sosiaalidemokraatti Alanko oli Hämeenlinnan kaupunginvaltuuston jäsen vuodesta 1921 vuoteen 1958, jolloin hän siirtyi hoitamaan väliaikaisesti kaupunginjohtajan tehtäviä. Alanko toimi sekä valtuuston varapuheenjohtajana että puheenjohtajana. Kaupunginhallituksen jäsen hän oli 1934–1944. Alangolle myönnettiin kunnallisneuvoksen arvo vuonna 1949.
Raittiusmiehenä tunnettu Alanko sai nimikkokadun Hämeenlinnan Kaurialaan vuonna 1979.
Ruskopuukäärme

Ruskopuukäärme eli kissakäärme ("Boiga irregularis") on käärme, joka kuluu tarhakäärmeiden (Colubridae) heimoon.
Kuvaus.
Ruskopuukärme on hyvin erottuva, koska sillä on suuri pää, pullistuvat silmät ja pitkä ruskea ruumis. Käärme kasvaa yleensä 1,5-1,8 metriä pitkäksi. Sillä on ruumiissaan ruskeita viivoja, jotka ovat joillain yksilöillä niin värikkäitä, että niitä kutsutaan ”yön tiikereiksi”. Ruskopuukäärmeet ovat tunnettuja kiivaasta luonteestaan ja ne hyökkäävät ihmisten kimppuun, jos ne tuntevat itsensä uhatuiksi. Ne ovat myrkyllisiä, mutta myrkky ei voi tappaa ihmistä. Käärmeen elinikä on 15-20 vuotta.
Elinalue.
Rusokopuukäärme löytyy metsistä, sademetsistä ja kallioilta. Se menee yleensä suojaan usein onttoihin puihin, luoliin tai kallionkoloihin. Käärmettä esiintyy paljon Itä- ja Pohjois-Australian rannikkoalueilla Sydneyn tienoilta Länsi-Australian Kimberleysiin.
Lisääntyminen.
Ruskopuukäärmenaaras munii 3-11 munaa, jonka jälkeen se jättää munansa. Syntymänsä jälkeen käärmeet ovat noin 30 senttimetrin pituisia.
Ravinto.
Ruokavalio koostuu enimmäkseen linnuista, pienistä nisäkkäistä ja munista.
Ulmin muotoilukoulu

Ulmin muotoilukoulu (, ”Muotoilun korkeakoulu Ulm”) oli Länsi-Saksan Ulmissa vuosina 1950–1968 toiminut teollisen muotoilun korkeakoulu, joka jatkoi Weimarissa 1919–1933 toimineen Bauhausin koulutusperinnettä.
Ulmin muotoilukoulun perustivat 1953 Inge Aicher-Scholl, graafikko Otl Aicher ja monipuolinen kuvataiteilija Max Bill, joka oli opiskellut Bauhausissa. Ulmin koulun opetusmetodi oli hyvin matemaattispainotteinen ja suosi modernistisen tai ”uusfunktionalistisen” pelkistettyjä, geometriaan perustuvia muotoratkaisuja. Koulu korosti myös muotoiluratkaisujen yhteiskunnallista vaikutusta, ja ensimmäisen vuoden perusopinnoista noin neljännes keskittyi sosiologiaan, psykologiaan, politiikkaan, taloustieteeseen ja ergonomiaan.
Ulmin koulun tyylistä hyvänä esimerkkinä pidetään Dieter Ramsin Braun-yhtiölle suunnittelemia tuotteita sekä Otl Aicherin piktogrammikuvioita, joita käytettiin muun muassa Münchenin olympiakisoissa 1972. Koululla oli merkittävä vaikutus monien Länsi-Saksan talousihmettä rakentaneiden yhtiöiden, erityisesti autoja ja muita teknisiä laitteita valmistavien yritysten tuotesuunnitteluun.
Etanakiitäjäinen

Etanakiitäjäinen ("Cychrus caraboides") on maakiitäjäisten ("Carabidae") heimoon kuuluva kovakuoriaislaji. Aikuinen etanakiitäjäinen on kooltaan 14–19 mm ja se on väriltään musta. Sen peitinsiivet ovat hieman nystyiset ja pää on pidentynyt kärsämäiseksi. Takaruumis on päärynänmuotoinen. Etanakiitäjäinen on aktiivinen yöllä saalistaen kotiloita. Päivisin etanakiitäjäinen oleskelee yleisesti kosteissa humuspitoisissa karikkeisissa paikoissa sammalien, kivien ja maatuneiden kantojen sekä puunrunkojen alla. Esiintyy keväästä syksyyn ollen runsaimmillaan loppukesästä. Etanakiitäjäinen talvehtii toukkana. Esiintyy lähinnä Euroopassa ja on laajasti levinnyt myös Suomeen.
Etanakiitäjäinen erittää metakryylihappoa allomonina puolustautuessaan ulkopuolisilta hyökkäyksiltä.
Etanakiitäjäinen saalistaa luonnossa ainakin seuraavia lajeja: espanjansiruetana ("Arion vulgaris"), tylppäetana ("Deroceras invadens"), rantaetana ("Deroceras laeve") ja valepeltoetana ("Deroceras reticulatum").
Tšetšenian seksuaalivähemmistöjen vainot

Tšetšenian seksuaalivähemmistöjen vainot ovat helmikuussa 2017 alkaneita mies- ja naispuolisten homo- ja biseksuaalien pidätyksiä, kidutuksia ja joskus myös surmaamisia Tšetšeniassa. Noin 140 on pidätetty, useimpia näistä kidutettu ja ainakin viisi kuollut kidutuksiin 2017–2019. Virallisesti Ramzan Kadyrovin johtama maa on kiistänyt nämä ihmisoikeusrikkomukset, samoin kuin koko seksuaalivähemmistöjen olemassaolonkin. Kadyrovin mukaan mahdolliset homot tappavat näiden omat perheet. Vainojen syy on homoviha, mutta yhtä hyvin myös uskonto. Homoseksuaalisuuteen suhtaudutaan kansan parissa hyvin kielteisesti Tšetšeniassa: homous häpäisee koko suvun. Homoja ja lesboja on paennut vainojen takia maasta. Hallitus koettaa parhaansa mukaan estää nämä paot.
Tšetšenian homovainot.
Vuoden 2017 helmikuussa alkoi Tšetšeniasta kantautua tietoja homoseksuaaleina pidettyjen pidätyksistä, kidutuksista ja murhista. Asiasta kertoi mm. Venäjän opposition lehti Novaja gazeta. Tšetšenian ja Venäjän hallitukset kiistivät seksuaalivähemmistöjen vainot. Tšetšenian hallitus väitti, että maassa ei olisi seksuaalivähemmistöjä. Venäjän opposition mukaan Kadyrov pyrki kitkemään homoseksuaalit pois sulkemalla näitä keskitysleireille. Venäjän ulkoministeriön tiedottaja Marija Zaharova sanoi kesällä 2017 Ylen toimittajan Erkka Mikkosen jänistävän, kun tämä ei halunnut lähteä aiheeseen liittyvälle juttumatkalle Tšetšeniaan. Vuonna 2018 homoseksuaaleja pakeni maasta. Venäjän valtiollinen Rossija 24 -kanava kutsui väitteitä Tšetšenian homoseksuaalien vainoista läntiseksi informaatio-operaatioksi. Vuonna 2018–2019 maan viranomaiset pidättivät kymmeniä nais- ja mieshomoseksuaaleja, ja kiduttivat näistä kuoliaaksi ainakin kaksi. Venäjän suosituimmalla sosiaalisella verkkosivustolla VKontaktessa kehotettiin homoseksuaaleja pakenemaan maasta. Tšetšenian hallitus pyrki estämään tämän mm. passeja takavarikoimalla.
Cold Case Hammarskjöld

Cold Case Hammarskjöld on tanskalaisen dokumentaristin Mads Brüggerin elokuva YK:n pääsihteerin Dag Hammarskjöldin kuolemasta. Hammarskjöld kuoli, kun hänen lentokoneensa ammuttiin alas Sambian yllä vuonna 1961.
Dokumentin mukaan Hammarskjöldin koneen ampui alas belgialais-brittiläinen palkkasoturi Jan van Risseghem. Vuoteen 2019 saakka ei ollut tiedetty, kuka koneen ampui alas, ja van Risseghem oli esittänyt oman koneensa lokitiedot todisteena siitä, että hän ei ollut ollut Katangassa tuohon aikaan. Toinen lentäjä, Roger Bracco, kertoi kuitenkin dokumentin tekijöille, että lokitiedot olivat väärennettyjä. Van Risseghemin tuntenut toinen henkilö, Pierre Coppens, kertoi kuulleensa van Risseghemiltä vuonna 1965, että tämä oli ampunut koneen alas. Van Risseghem myös kuvaili tarkasti, miten se oli tapahtunut ja mitä haasteita siinä oli ollut. Coppensin mukaan van Risseghem ei ollut tiennyt, keitä koneessa oli.
Elokuva "Cold Case Hammarskjöld" esitettiin Sundancen elokuvajuhlilla tammikuussa 2019.
Ilveslinna

Ilveslinna on arkkitehti W. G. Palmqvistin suunnittelema klassistinen kivirakennus Jämsän Jämsänkoskella.
Arkkitehtuuri.
Ilveslinnan rakennuttajana toimi kenraali Rudolf Walden ja rakennustöistä vastasi tamperelainen rakennusliike Tähtinen &amp; Sola. Linnamainen torniosa ja parvekkeet antavat rakennukselle omintakeisen ilmeen. Ilveslinnan sisäinteriöörin päätilana on suuri tapahtumasali.
Ilveslinnan ilves-reliefin suunnitteli kuvanveistäjä Viktor Jansson.
Historia.
Ilveslinnan edeltäjä oli punatiilinen paperitehtaan tuotantorakennus, joka oli muutettu seurantaloksi 1930-luvulla. Berndt Blomin suunnittelema tiilirakennus paloi vuonna 1936, ja tilalle päätettiin rakentaa uusi seurantalo. Ilveslinnan rooli Jämsänkosken harrastustoiminnan historiassa on ollut merkittävä. Jatkosodan lopussa se toimi myös sodassa haavoittuneiden hoitopaikkana. Muun muassa Viljam Pylkäs oli sotasairaalan hoidettavana puoli vuotta. UPM myi Ilveslinnan 2015 yksityiselle yritykselle. Syksyllä 2018 rakennus siirtyi huutokaupalla soinilaisen yrittäjän omistukseen. Ilveslinna Oy haettiin konkurssiin tammikuussa 2019.
Nykyhetket.
Vuonna 2024 Ilveslinna myytiin paimiolaisyrittäjälle ja uudelleen vuonna 2025 entiselle tangokuninkaalle Teijo Lindströmille. Sitä ennen rakennuksen omisti ylöjärveläinen yrittäjä Matti Ylitalo, jonka yritys Jämsänkosken Linna Oy ei kuitenkaan saanut itseään verohallinnon arvonlisäverovelvollisten ja ennakkoperintärekisteriin. Linna tuli ennen joulua 2023 uudelleen myyntiin. Vuonna 2024 linnassa toimi kahvila ja sekä kaksi museohuonetta. Linna myytiin alennetulla hinnalla syksyllä 2024.
Sijainti.
Ilveslinna sijaitsee lounaaseen viettävällä puistomaisella rinteellä välittömästi Jämsänkosken liikekeskustan lounaispuolella. Se kuuluu Jämsänkosken teollisuusympäristöön, jonka Museovirasto on määritellyt valtakunnallisesti merkittäväksi rakennetuksi kulttuuriympäristöksi.
Patalankoski, jonka kautta Kankarisveden ja Koskikeskisen vedet virtaavat Jämsänjokeen ja edelleen Päijänteeseen, sijaitsee Ilveslinnan länsipuolella. Patalankosken keskellä on pieni saari, jonne on kävelysiltayhteys Ilveslinnan edustalta. Saaressa sijaitsee kivinen talvi- ja jatkosodan muistomerkki. UPM:n tehdasalue sijaitsee välittömästi Ilveslinnan lounaispuolella.
Yhdystie 6040 kulkee Ilveslinnan itäpuolitse. Jämsän keskusta sijaitsee kuutisen kilometriä Ilveslinnasta etelään. Etäisyys Ilveslinnasta Himoksen lomakylään on maanteitse noin neljätoista kilometriä. Reitti muodostuu yhdystiestä 6040 ja valtatiestä 9 ja kulkee Jämsän keskustan kautta.
Dieudonné Gnammankou

Dieudonné Gnammankou (s. 1963 Dahomeyn tasavalta) on beniniläinen historioitsija ja kääntäjä.
Gnammankou syntyi vuonna 1963 Beninissä. Hän opiskeli entisessä Neuvostoliitossa, ja hänelle myönnettiin loppututkinto Patrice Lumumban yliopistosta Moskovassa.
Gnammankoun työ on keskittynyt Afrikan tutkimuksiin ja Afrikan diasporan historiaan.
Vuonna 1996 hän julkaisi merkittävän elämäkerran venäläisestä sotilasjohtajasta Abram Petrovich Gannibalista. Venäjänkielinen käännös julkaistiin vuonna 1999, samaan aikaan kuin kirjailija Alexander Pushkinin, Gannibalin suuren pojanpojan syntymästä oli kulunut kaksisataa vuotta. Gnammankoun tutkimus yhdessä Hugh Barnesin kanssa vahvisti lopullisesti, että Gannibal on syntynyt Keski-Afrikassa sijaitsevan Logone-Birnin alueella, joka on nykyään Kamerunissa sijaitsevan Tšadjärven lähellä.
Belzebubs

Belzebubs on JP Ahosen verkossa vuodesta 2016 julkaisema sarjakuva black metal -henkisestä perheestä ja perheen ympärillä pyörivistä hahmoista. Sarjakuvaa seuraa ympäri maailmaa neljännesmiljoona ihmistä.
Sarjakuvahahmot esiintyvät myös musiikkivideossa "Blackened Call". Single "Blackened Call" on julkaistu myös muun muassa Spotifyssa. Musiikkivideo on tehty yhteistyössä Pyjama Filmsin kanssa. Belzebubs-yhtyeen debyyttilevy "Pantheon of the Nightside Gods" on julkaistu 26. huhtikuuta 2019.
Vuonna 2016 julkaistiin numeroitu 300 kappaleen painos sarjan ensimmäisistä stripeistä. Ensimmäinen varsinainen albumi julkaistiin Yhdysvalloissa 5. maaliskuuta 2018. Kirjasta on julkaistu käännökset kahdeksalle eri kielelle.
"Belzebubs"-sarjakuvat ovat olleet esillä myös muun muassa Tuska-festivaalin ja Helsingin sarjakuvafestivaalien yhteisnäyttelyssä.
Sarjakuvasta tehdään maailmanlaajuiseen levitykseen myyty 22 jakson animaatiosarja, jonka budjetti on 4,5 miljoonaa euroa. 
Diskografia.
Belzebubs: Pantheon of the Nightside Gods. Century Media Records (2019)
Cape Willoughbyn majakka

Cape Willoughbyn majakka on majakka Kengurusaarella Etelä-Australian osavaltiossa Australiassa. Se sijaitsee Kengurusaaren itäkärjessä Dudleyn niemimaalla. Majakka valmistui vuonna 1852, ja se on Etelä-Australian vanhin majakka. Majakan rakentaminen kesti yli kaksi vuotta. Se on rakennettu graniitista ja kalkkikivestä, jota saatiin rakennuspaikalta. Cape Willoughbyn majakka on 20,5 metriä korkea, ja sen seinät ovat 1,4 metriä paksut alhaalta ja 0,86 metriä ylhäältä.
Olli Seuri

Olli Seuri (s. 1983) on suomalainen toimittaja ja journalismin tutkija. Hän työskentelee verkkolehti "Uuden Jutun" päätoimittajana.
Seuri on koulutukseltaan filosofian maisteri ja yhteiskuntatieteiden tohtori. Vuosina 2019–2020 hän toimi Tampereen yliopiston journalistiikan työelämäprofessorina.
Seuri oli Yleisradion Yle Radio 1:n "Ykkösaamun" juontajana vuosina 2012–2018. Kevään 2019 ajan hän työskenteli Yle TV1:n "A-Talk"-ohjelman juontajana. Vuosina 2019–2021 Seuri juonsi Helmiina Suhosen ja Robert Sundmanin kanssa politiikkaan keskittyvää "Jaa, ei, tyhjiä, poissa" -podcastia, jonka julkaisualustana oli Yle Areena. Vuoden 2022 alusta alkaen Seuri juonsi Ylen "Viimeinen sana" -televisio-ohjelmaa yhdessä Rosa Kettumäen kanssa. Vuoden 2023 keväällä hän juonsi myös radion "Pyöreää pöytää".
Keväällä 2024 Seuri siirtyi Ylestä tanskalaisen Zetlandin uuden Suomen-yhtiön, "Uuden Jutun" johtotehtäviin. Tammikuussa 2025 "Uusi Juttu" aloitti julkaisutoimintansa Seuri päätoimittajanaan.
Palkinnot.
Seuri sai Bonnierin Suuren Journalistipalkinnon vuoden 2017 parhaana journalistina. Hän sai vuonna 2019 Suomen Kuvalehden journalistipalkinnon.
Semikonservatiivinen malli

Semikonservatiivinen malli kuvaa mekanismia, jolla DNA replikoituu eli kahdentuu kaikissa tunnetuissa soluissa. Se saa nimensä siitä, että tämä transkriptiomekanismi oli yksi kolmesta alun perin ehdotetusta mallista DNA:n replikaatioon:
Watsonin ja Crickin vuonna 1953 selvittämä DNA:n rakenne viittasi siihen, että kumpikin kaksoiskierteen juoste toimi mallina uuden juosteen synteesille. Kuitenkaan ei tiedetty, miten äskettäin syntetisoidut juosteet yhdistyivät alkuperäisiin juosteisiin muodostaen kaksi kaksoiskierteistä DNA-molekyyliä. Semikonservatiivinen malli tuntui kaikkein järkevimmältä, koska se mahdollisti jokaisen uuden juosteen pysyvän liittyneenä templaattijuosteeseensa. Nikolai Koltsov kannatti semikonservatiivista mallia, jota tukivat myös Meselson-Stahlin kokeilu ja muut kokeet, jotka mahdollistivat vanhojen ja uusien säikeiden jakautumisen autoradiografisen visualisoinnin replikoiduissa kromosomeissa. 
Kokeelliset todisteet vahvistivat, että kyseessä oli semikonservatiivisen mallin mukainen muodostuminen. Ensimmäisessä replikaatiossa syntyy kaksi DNA-ketjua, jotka molemmat sisältävät yhden alkuperäisen juosteen ja yhden uuden juosteen. Uusien ketjujen replikoiduttua uudelleen on neljä DNA-ketjua, joista kahdessa on edelleen yksi alkuperäinen juoste ja yksi uusi juoste. Kahdessa muussa ketjussa on kuitenkin yksi ensimmäisessä replikaatiossa syntynyt juoste ja yksi toisessa replikaatiossa syntynyt uusi juoste.
S&amp;P/ASX 50

S&amp;P/ASX 50 on Australian merkittävin suurten yritysten osakeindeksi. Se kuvaa Australian arvopaperipörssin (ASX) 50 markkina-arvoltaan suurimman ja vaihdetuimman osakeyhtiön osakkeiden arvon muutoksia. Osakeindeksiä ylläpitää Standard &amp; Poor's yhdessä Australian arvopaperipörssin kanssa. Mukana on osakkeiden yhteenlasketulta arvoltaan eli markkina-arvoiltaan vähintään noin 5 miljardin Australian dollarin (AUD) arvoisia yrityksiä. Maaliskuussa 2017 indeksissä edustetut osakkeet (yritykset) edustivat noin 62 prosenttia Australian osakemarkkinoiden markkina-arvosta.
Osakeindeksissä edustetut osakkeet.
S&amp;P/ASX 50 -osakeindeksissä olivat mukana seuraavien yhtiöiden osakkeet 1. tammikuuta 2019.
Nikki Hudson

Nicole Elaine "Nikki" Hudson (o.s. Mott, s. 6. heinäkuuta 1976 Rockhampton, Queensland, Australia) on australialainen maahockeypelaaja, pelipaikaltaan hyökkääjä. Hän voitti Australian maajoukkueen pelaajana olympiakultaa Sydneyssä 2000 ja kuului olympiajoukkueeseen myös Ateenassa 2004 ja Pekingissä 2008, joissa molemmissa Australia sijoittui viidenneksi. Sydneyn olympialaisissa hän teki kuusi maalia ja oli turnauksen paras maalintekijä. Hän voitti maailmanmestaruuden Utrechtissa 1998. Hän voitti Kansainyhteisön kisoissa kultaa vuosina 1998 ja 2006 sekä kuului Champions Trophyn voittajajoukkueeseen vuosina 1995, 1997 ja 1999.
Hudson pelasi vuonna 2009 päättyneellä maajoukkueurallaan Australian maajoukkueessa 303 ottelua ja teki niissä 99 maalia. Hänet nimettiin Australian maahockeyn kunniagalleriaan (Hockey Australia Hall of Fame) vuonna 2015.
Lizzie Armanto

Elizabeth Marika Armanto (s. 26. tammikuuta 1993 Venturan piirikunta, Kalifornia, Yhdysvallat) on suomalais-yhdysvaltalainen ammattilaisrullalautailija. Hänen isänsä on suomalainen. Lizzien äidin Evan-isä on puolestaan lähtöisin Filippiineiltä.
Armanto asuu Los Angelesin kupeessa Long Beachissa.
Ura.
Armanto kasvoi Santa Monicassa, Kaliforniassa. Hän aloitti lautailun 14-vuotiaana vuonna 2007 nuoremman veljensä kanssa.
Vuosina 2010–2012 hän voitti rullalautailun kokonaismaailmancupin. Vuonna 2013 Armanto voitti kultaa ensimmäisessä naisten rullalautailun park-tapahtumassa X Gamesissä Barcelonassa. Vuonna 2018 Armanto teki ensimmäisenä naisena 360 Loopin ja maaliskuussa 2019 Armanto voitti ensimmäisenä naisskeittarina toistamiseen Combi Pool Classic -rullalautakilpailun.
Tammikuussa 2019 uutisoitiin Armannon liittyneen Suomen rullalautailumaajoukkueeseen ja tavoittelevan paikkaa vuoden 2021 Tokion olympialaisiin, joissa laji oli ensimmäistä kertaa mukana olympialaisten kilpailuohjelmassa. Lokakuussa 2020 hänen reisiluunsa murtui kaatumisessa, ja pitkä toipilasaika haittasi valmistautumista olympialaisiin. Hän edusti Suomea kesällä 2021 Tokion olympialaisten park-kilpailussa ja sijoittui karsinnassa 14:nneksi eikä selviytynyt loppukilpailuun.
Videopeliesiintymiset.
Armanto on pelattavissa oleva hahmo videopeleissä "Tony Hawk's Shred Session" ja "Tony Hawk’s Pro Skater 5".
Yksityiselämä.
Armanto avioitui belgialaisen ammattilaisrullalautailija Axel Cruysberghsin kanssa lokakuussa 2020.
Armanto on mukana myös yritystoiminnassa ja hän on ostanut osan suomalaisesta yrityksestä, joka valmistaa liköörejä ja miedompia hiilihappojuomia. Hänen aiemmat sijoituksensa ovat kohdistuneet vain rullalautailuun.
Oona Räisänen

Oona Räisänen on suomalainen signaalihakkeri ja ohjelmoija. Räisänen on tullut tunnetuksi radiosignaalien tutkimiseen liittyvistä harrastusprojekteistaan: hän on muun muassa purkanut ensimmäisenä maailmassa autojen navigaattoreissa käytetyn salauksen, selvittänyt poliisihelikopterin lentoreitin Youtube-videon ääniraidalle tallennetusta gps-datasta ja dekoodannut HSL:n bussipysäkkinäyttöjä ohjaavan radiosignaalin ja rakentanut sen pohjalta oman pysäkkinäytön. Räisänen on tutkinut myös radiolähettimien tunnistamista kohinasalvan aliäänien perusteella ja paljastanut mahdollisen tietosuojauhan S-Pankin käyttämässä kävijäanalytiikassa, minkä jälkeen pankki luopui palvelun käytöstä. Osa Räisäsen projekteista on saanut laajaa huomiota kansainvälisestikin ja hän on ollut puhujana Euroopan suurimmassa hakkerialan konferenssissa CCC:ssä Saksassa.
Hän on opiskellut ympäristötieteitä ja tietojenkäsittelytieteitä Helsingin yliopistossa, ja hän tekee musiikkia taiteilijanimellä Tyna Wind. 
Oona Räisäsen mukaan hänen hakkeroinnillaan ei ole mitään suurempaa päämäärää, hänestä on vain mielenkiintoista, että yhteiskunnasta löytyy heikkoja kohtia, joiden kautta voi löytää uusia jännittäviä asioita. Räisänen työskentelee C++-ohjelmoijana yksityisellä sektorilla.
Kate Slatter

Kate Elizabeth Slatter (myöh. Allen, s. 10. marraskuuta 1971 Adelaide, Australia) on australialainen soutaja, joka voitti olympiakultaa ja maailmanmestaruuden perämiehettömässä kaksikossa.
Slatter osallistui ensimmäisiin MM-kilpailuihinsa vuonna 1991 perämiehettömässä nelosessa ja kahdeksikossa. Barcelonan olympialaisissa 1992 hän sijoittui perämiehettömässä nelosessa kuudenneksi ja MM-kilpailuissa 1994 hän saavutti pronssia. MM-kilpailuissa 1995 hän voitti Megan Stillin kanssa kultaa perämiehettömässä kaksikossa, ja seuraavana vuonna Atlantassa he voittivat olympiakultaa. Vuonna 1999 Slatter saavutti Rachael Taylorin parina MM-pronssia, ja Sydneyn olympialaisissa 2000 he saavuttivat olympiahopeaa. Slatter lopetti kilpauransa vuonna 2000.